石赋
李邕 (Tang)
代有远游子。植杖大野。周目层岩。睹巨石而叹曰。兹盘礡也。可用武而转乎。兹峭峙也。可腾趠而登乎。观其淩云插峰。隐霄横嶂。峻削标表。汗漫仪状。划镇地以周博。崛戴天而雄壮。默元云之暮起。赩丹霞之朝上。若使矗布长城。嶷联高壁。遏西戎而分塞。截东胡而度碛。张九州之地险。蹙四夷之天隔。固可以眇绝骄子。遐阻勍敌。归华夏之甲士。却边荒之羽檄。别有列在王庭。地当文砌。疑贞琬之粉泽。艳重锦之光丽。承听政之梁柱。纳进贤之阶陛。匪徒夹植桃李。因芳茝蕙。降神女之徜徉。拂仙衣之容曳。若乃苔藓剥落。雨露淋漓。冰碧藻曜。绘画纷披。不邀代之所贵。不欲人之见知。罔怀金而则异。曷剖玉而方奇。至若危堞孤援。悬门御冲。出阵摧鹤。乘城起龙。炮与矢而飞雨。磁当途而列墉。金鼓为之沮气。戈矛为之辍锋。借如奕秋沈思。蜀相兴图。秉节制以全胜。纵劫杀以论都。鄙宋缄之谬识。嘉禹凿之神模。落五星而多懵。坐千人而不孤。惟磨砻之所取。任圆方之自殊。支空留于织室。编尚想于兵符。鸟何恨而填海。山何言而望夫。徒以贞者不黩。坚者可久。卧如羊于山野。蹲似武于林薮。知作鼓之希声。信为人之无偶。梁架海以东注。镇临江而南守。庶投水而克成。将补天而何有。岂独砥砺利器。盘踞真王。镞来肃慎。门通越裳。屹特立以兴主。驾能言以发祥。迩开莲兮表华。远倚剑兮疏梁。保兹城而永固。结彼交而不忘。何止藏书入室。勒篆离经。翕湘川之飞燕。伏昆池之骇鲸。膏久服而颜驻。碑一观而涕零。岂如扣角匡坐。且悲歌于白水。寻山小住。止危途于翠屏而已哉。